《七夕集诸君子于草堂左虞有作率尔奉同》
明代·周天球

今夕是何夕，双星一何朗。置酒临前除，陈簋乏方丈。

俨然数君子，嘉会喜成享。初月流青旻，河汉澹无象。

鸣蝉咽露中，孤松出云上。清言久忘醉，空堂能致爽。

触景慨时流，居闲心自广。哲人重明德，迈士耽玄赏。

带砺须公等，鹿豕元吾党。愿各保朱颜，慎勿居鞅掌。

作者简介：（1514—1595）苏州府太仓人，字公瑕，号幼海。随父迁居苏州吴县，从文徵明游，得承其书法，闻名吴中。尤善大小篆、古隶、行楷，一时丰碑大碣，皆出其手。亦善画兰草。